Cecilie Dahl (maler)

Cecilie Dahl (født 26. mars 1858 i Vestre Aker, død 5. august 1943 i Oslo) var en norsk maler. Hun malte portretter, sjangerbilde og landskaper, og to altertavler, kopiert etter malerier av den danske maleren Carl Bloch. Hun forsøkte seg også som forfatter.

Bakgrunn og utdannelse 
Cecilie Dahl var datter av medisinaldirektør Ludvig Wilhelm Dahl og Anna Cathrine Lyders Dahl, født Bonnevie, og søster av malerne Nils Alstrup Dahl (maler) og Ingerid Dahl, forfatteren Anna Munch og byfogden og spiritisten Ludvig Dahl. 

Hun fikk sin første kunstutdannelse ved Knud Bergsliens malerskole i Kristiania under Amaldus Nielsen ca. 1880–1881. Deretter var hun elev av den tyske maleren Karl Gussow i Berlin ca. 1881–1882, studerte ved Académie Colarossi i Paris under Pascal Dagnan-Bouveret i 1886–1887, var elev av Eilif Peterssen i Kristiania i 1888, og av Johan Rohde og G.F. Clement i København i perioden 1898–1900.

I perioden 1896 til 1900 bodde hun i Danmark, senere i eller ved Oslo.

Karriere 
Ifølge kunsthistoriker Anne Wichstrøm var den myke malemåten og en drømmende oppfatning av motivene karakteristisk for Dahl. Hun var ikke naturalist, bildene hennes var preget av en fri, malerisk fargebruk. Wichstrøm skriver at Dahls bilder, særlig i 1880-årene, viser malerisk styrke. Hun nevner spesielt portrettet av Eva Sars (fra 1889 Eva Nansen) som et av høydepunktene. Da hun stilte ut et maleri med motiv fra Henrik Ibsens Brand i København i 1888, ble det omtalt som et verk på grensen til det sentimentale. Bildene hun malte etter 1900 har fortsatt et poetisk og inderlig uttrykk, men formen er blitt vekere og fargene dusere.

Fra begynnelsen av 1880-årene stilte hun ut i Christiania Kunstforening, og i 1883 ble hun for første gang antatt på Høstutstillingen. 

Hun fikk midler fra Schäffers legat i 1883 og fra Finnes legat i 1892. Både hun og søsteren Ingerid Dahl, som også var maler, hadde biinntekter fra elever i 1880-årene.

Dahl forsøkte seg også som forfatter. I 1890 utga hun Bag Kulissene, en samling med tre fortellinger. To år senere utga hun den lille boken Fra Aandens Verden. Her fremstår forfatteren som åndelig medium og budbringer for sin avdøde far, medisinaldirektør Dahl. Den kom ut i ny utgave i 1895.

Offentlige arbeider 

Cecilie Dahl er representert med arbeider i Nasjonalmuseet for kunst, arkitektur og design, Oslo Bymuseum, Elverum kunstgalleri, Bergen Billedgalleri og Det kongelige slott. Hun har malt altertavlene i Eid kirke i Nordfjordeid, Sogn og Fjordane (1891) og i Grue Finnskog kirke (tidligere Revholt kapell) (1897). Dahl gjorde det som var vanlig på den tiden, hun malte kopier av eksisterende altertavler. Begge maleriene er kopier av altertavler av den danske maleren Carl Bloch. Kopier av Blochs Kristus Trøsteren finnes i flere kirker, blant annet i Austevoll kirke i Hordaland, malt av Christen Brun i 1891 og Fet kirke i Akershus, malt av Peter Nicolai Arbo i 1890.

Utstillinger

Kollektivutstillinger (utvalg) 
 Etter at hun ble antatt ved Høstutstillingen første gang i 1883, deltok hun flere ganger, siste gang i 1940. 
 Jubileumsutstillingen på Frogner 1914
 Bildende kunstnerinners utstilling, Blomqvists Kunsthandel, Oslo, 1940
 Nasjonalgalleriets retrospektive utstilling over norsk kunst, 1940
 Kvinnen og Kunsten, Kunstnernes Hus, Oslo, 1975
 Høstutstillingen jubileumsutstilling, 1977
 Nordisk utstilling, Charlottenborg, København, 1988
 Stockholmsutstillingen, 1904
 Brighton-utstillingen, 1913
 Exhibition of Norwegian Art, Royal Society of British Artists' Galleries, 1928

Separatutstillinger 
 Blomqvists Kunsthandel, Oslo, 1907, 1920 og 1924
 Christiania Kunstforening, 1908
 Kunstnerforbundet, Oslo 1928
 Oslo Kunstforening, 1931 og 1938
 Retrospektiv utstilling, Oslo Kunstforening, 1943

Bibliografi 
 1890: Bag Kulissene – tre fortellinger, Cammermeyer, Kristiania
 1892: Fra Aandens Verden – en Meddelelse modtaget af Cecilie Dahl, i kommisjon hos Norli, Kristiania

Referanser 

Norske malere
Kvinnelige malere